"Danskernes tillid til skattevæsenet skal genskabes."

Sådan lyder en af meldingerne i regeringens udspil til næste års finanslov, der bliver præsenteret i dag klokken 12.

Her er de samlede milliarder 1,5 milliard i 2020 til udvikling, retssager og implementering

4,5 milliard fra 2021 - 2023 til generel genopretning af Skattestyrelsen

750 millioner til et nyt skattecenter med 250 medarbejdere Der er kun tale om 1,65 milliarder på denne finanslov. De resterende 5,1 milliarder skal forhandles på de kommende finanslove, hvis pengene skal bevilliges. Kilde: 'Velfærd først - tryghed, tillid og en grøn fremtid'

Derfor vil regeringen i 2020 bruge 1,5 milliard kroner til genopretning af skattevæsenet, fortæller skatteminister, Morten Bødskov (S):

- Den tidligere regering har efterladt en milliardregning i Skat. Det er vores opgave at rette op på det. Vi skal have et velfungerende skattevæsen, for det er kittet i vores samfund, siger han.

I vil bruge 1,5 milliard kroner på at ‘genoprette tilliden til skattevæsenet’. Får man det for 1,5 milliard?

- Vi tager første skridt nu. Skattevæsenet, som den her regering har overtaget, er på afgørende områder stadig i store problemer. Vi vil genoprette tilliden ved at tilføre endnu flere penge og sikre investeringer i, at der kan blive kontrolleret bedre.

Nyt skattecenter og 250 medarbejdere

Regeringen vil blandt andet oprette et nyt skattecenter med 250 medarbejdere, der skal være med til at styrke indsatsen mod fejl, snyd og organiseret kriminalitet:

- I det skattevæsen, vi har overtaget, har der ikke været tilstrækkelig kontrol. Det har været for let at svindle. Morten Bødskov, skatteminister, Socialdemokratiet

- I det skattevæsen, vi har overtaget, har der ikke været tilstrækkelig kontrol. Det har været for let at svindle. Derfor vil vi ansætte 250 til at kontrollere og oprette et skattecenter som en del af en større strategi for at øge kontrollen i skattevæsenet, - og især hos dem der svindler, siger Morten Bødskov.

Læs også : Regeringen vil bruge milliarder på velfærd og uddannelse næste år

Det vil være inden for sort arbejde og momssvindel, at det nye center skal fokusere sine kræfter, fortæller ministeren.

Ifølge udspillet skal der afsættes 150 millioner kroner til centret fra næste år. Og fra året efter skal det årlige beløb stige til 200 millioner kroner.

Hvis udspillet bliver vedtaget som en del af finansloven for næste år, så vil der kort tid efter blive slået 250 stillinger op, men skatteministeren erkender, at det kan tage lidt tid at finde alle de nye, kvalificerede medarbejdere.

Venstre: Skattevæsenet har brug for flere penge

Ifølge tidligere skatteminister Karsten Lauritzen (V) burde regeringen afsætte flere penge over en årrække, hvis skattevæsenet skal genoprette:

- Meget tyder på, at regeringen ikke vil samle hele den regning op, der ligger, men kun vil løse problemet til næste år. Og det er jo et problem, for der er brug for en langsigtet plan for skattevæsenet, der rækker ikke bare et år frem, men mange år frem i tiden, siger han.

Ifølge udspillet vil regeringen næste år fremlægge en langsigtet og samlet plan for genopretning og styrkelse af skattevæsenet.

1,5 milliard kroner i reserve hvert år

De penge, som bliver sat af på skatteområdet næste år, skal gå til "en række fortsatte udviklingsaktiviteter, civilretlige tiltag i udbyttesagen og implementering af EU-krav samt forberedelse af legacy-arbejdet".

Legacy-arbejdet er forberedelsen til indrulning af et nyt IT-system, og EU-kravene omhandler reglerne for told og moms.

Derudover ønsker Socialdemokratiet at afsætte 1,5 milliard i reserve hvert år, som skal gå til arbejdet med at få fjernet de fejl, som har præget Skattestyrelsen de seneste år.

Regering har ikke taget stilling, hvor det eventuelt nye skattecenter skal ligge, men skatteministeren er 'ret overbevist' om, at det er uden for Hovedstadsområdet.